作者:史浩
標題:白苧
內容:臘天寒，曉風勁，幽香頻吐。精神綽約，誰羨姑射居處。江南探春獨步。恨無侶。微語。又誰管、雪勢霜威埋妒。且圖少陵東閣作詩苦。擬煩玉纖輕拗、寧相許。惜取。欄干遍倚，月淡黃昏，水邊清淺，不放紅塵染汙。似名畫手丹青，罷施緗素。不隨豔卉，強媚韶光一瞬，飄蕩無據。只恐金門，寶鼎方調，時時來覷。便把枝頭，豆顆朝天去。